Ħafna huma l-Kunsilli Lokali li ħidmiethom mhix iffukata biss fuq l-amministrazzjoni pubblika u l-indafa iżda jieħdu inizjattivi edukattivi u kulturali. Il-Kunsill Lokali ta’ Birkirkara għadu kemm daħal għal proġett li jibqa’ – il-publikazzjoni ta’ kotba, ilkoll xogħlijiet ta’ awturi Karkariżi. Il-Kunsill Lokali ta’ Birkirkara ppubblika erba’ kotba ġodda, li lkoll jixħtu dawl fuq aspetti differenti fuq fost l-akbar lokalitajiet f’Malta. Il-kotba huma Ktieb tas-Soltu minn Ħas-Sajjied, il-Lirika ta’ Birkirkara u Nisa Narrattivi – it-tlieta ta’ Tarcisio Zarb – u t-tieni edizzjoni ta’ Muża Karkarkiża – li hija ġabra ta’ xogħlijiet letterarji ta’ kittieba Karkariżi minn Terry Muscat. Fit-tnedija virtwali tal-kotba l-ġodda, il-Professur Charles Briffa qal li dawn il-pubblikazzjonijiet huma riżultat ta’ riċerka dwar x’jagħmel il-bniedem dak li hu. “Meta qed nitkellmu fuq kultura, din qed turi twemmin, attitudnijiet, xejriet, burdati u anke imġiba,” qal il-Professur Charles Briffa. Is-Sindku ta’ Birkirkara Joanne Debona Grech qalet li t-triloġija ta’ Tarcisio Zarb tagħti stampa tal-għeruq tal-poplu Karkariż, fosthom il-ħajja fl-imgħoddi, id-djalett u l-identità Karkariża. Spjegat li t-tieni edizzjoni ta’ “Muża Karkariża” jiġbor kitbiet li nqraw waqt serata letterarja. “Dawn huma nies letterarji Karkariżi jiġbru l-letteratura tagħhom bl-attivitajiet li jagħmlu u aħna bħala Kunsill nippromwovuh bħala ktieb biex hekk il-letteratura Karkariża u n-nies Karkariżi jibqgħu ħajjin,” qalet is-Sindku Joanne Debono Grech. Din mhijiex l-ewwel darba li l-Kunsill Lokali ta’ Birkirkara daħal għal publikazzjoni ta’ kotba. Fost il-kotba li diġà ġew ppubblikati hemm Born in Birkirkara u Laqmijiet Karkariżi tal-Professur Charles Briffa, kif ukoll Niċeċ, Statwi u Slaleb fit-Toroq ta’ Birkirkara ta’ Philip Xuereb.